Document ID: 32011D0196

SKLEP KOMISIJE
z dne 29. marca 2011
o skladnosti standarda EN 14682:2007 v zvezi z vrvicami in vezalkami na otroških oblačilih s splošno varnostno zahtevo Direktive 2001/95/ES Evropskega parlamenta in Sveta in objavi sklicevanja na standard v Uradnem listu
(notificirano pod dokumentarno številko C(2011) 1860)
(Besedilo velja za EGP)
(2011/196/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2001/95/ES Evropskega parlamenta in Sveta z dne 3. decembra 2001 o splošni varnosti proizvodov (1) in zlasti člena 4(2) Direktive,
po posvetovanju s Stalnim odborom, ustanovljenim v skladu s členom 5 Direktive 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in predpisov ter pravil o storitvah informacijske družbe (2),
ob upoštevanju naslednjega:
(1)
Člen 3(1) Direktive 2001/95/ES proizvajalce obvezuje, da dajo na trg le varne proizvode.
(2)
V skladu s členom 3(2) Direktive 2001/95/ES se proizvod šteje za varnega, z vidika tveganj in vrste tveganj, zajetih v ustreznih nacionalnih standardih, kadar je v skladu z neobvezujočimi nacionalnimi standardi, ki prenašajo evropske standarde, sklicevanja na katere mora Komisija objaviti v Uradnem listu Evropske unije v skladu s členom 4(2) Direktive.
(3)
V skladu s členom 4(1) Direktive morajo evropski organi za standardizacijo evropske standarde določiti na podlagi pooblastil, ki jih določi Komisija. Komisija objavi sklicevanja na takšne standarde.
(4)
Člen 4(2) Direktive določa postopek za objavo sklicevanj na standarde, ki so jih evropski organi za standardizacijo sprejeli pred začetkom veljavnosti Direktive. Če so ti standardi v skladu s splošno varnostno zahtevo, se Komisija odloči, da sklicevanja na te standarde objavi v Uradnem listu Evropske unije. V teh primerih Komisija na lastno pobudo ali zahtevo države članice po postopku iz člena 15(2) Direktive odloči, ali zadevni standard izpolnjuje splošno varnostno zahtevo. Komisija se za objavo sklicevanja na standard odloči po posvetovanju z odborom, ustanovljenim s členom 5 Direktive 98/34/ES. Komisija o svoji odločitvi obvesti države članice.
(5)
Komisija je novembra 2000 Evropskemu odboru za standardizacijo (CEN) predložila pooblastilo M/309 za pripravo osnutka evropskih varnostnih standardov, ki obravnava tveganja zadavitve, poškodb ali utesnjenosti, ki jih povzročajo vrvice in vezalke na otroških oblačilih.
(6)
CEN je standard EN 14682:2004 sprejel v odziv na pooblastilo Komisije. Komisija je sklicevanje na ta standard objavila v Uradnem listu Evropske unije (3).
(7)
Septembra 2007 je standard EN 14682:2004 nadomestila nova različica, ki jo je sprejel CEN. Ta različica pojasnjuje zahteve za vrvice in vezalke na otroških oblačilih in vključuje grafične prikaze. Sklicevanja na standard EN 14682:2007 niso objavljena v Uradnem listu Evropske unije.
(8)
Med novembrom 2008 in februarjem 2010 so organi za nadzor trga v 11 državah članicah skupaj preiskovali skladnost otroških oblačil na svojih trgih z zahtevami standarda EN 14682:2007. Projekt je sofinancirala Komisija (4).
(9)
Nacionalni organi za nadzor trga, ki so sodelovali pri projektu, so predložili več kot 400 obvestil RAPEX o oblačilih, ki niso bila v skladu z zahtevami standarda EN 14682:2007. Ta obvestila so predstavljala velik delež vseh obvestil RAPEX, prejetih v letu 2009 (5).
(10)
Ta skupni projekt je tudi spodbudil boljšo širitev znanja in ozaveščanje o zahtevah standarda EN 14682:2007 med gospodarskimi subjekti v dobavni verigi.
(11)
Komisija meni, da standard EN 14682:2007 izpolnjuje pooblastilo M/309, je skladen s splošno varnostno zahtevo Direktive 2001/95/ES in da je treba sklicevanje na standard objaviti v Uradnem listu Evropske unije v skladu s postopkom iz prvega pododstavka člena 4(2).
(12)
Ta sklep o skladnosti standarda EN 14682:2007 s splošno varnostno zahtevo se sprejme na pobudo Komisije.
(13)
Ukrepi, predvideni s tem sklepom, so v skladu z mnenjem odbora iz Direktive 2001/95/ES -
SPREJELA NASLEDNJI SKLEP:
Člen 1
Standard EN 14682:2007 „Varnost otroških oblačil - Vrvice in vezalke na otroških oblačilih - Specifikacije“ izpolnjuje splošno varnostno zahtevo Direktive 2001/95/ES za tveganja, ki jih zajema.
Člen 2
Sklicevanje na standard EN 14682:2007 se objavi v seriji C Uradnega lista Evropske unije in nadomesti sklicevanje na standard EN 14682:2004.
Člen 3
Ta sklep je naslovljen na države članice.
V Bruslju, 29. marca 2011

Labels: 7
3
1
0